English: Thank you for the comments and questions. I'll try to deal with as many of them as I can. If there are things that are missed, then, obviously, at the end of this, I know I'll have an opportunity to go to committee, and Members will, of course, be free to, and I'm sure they will, contact me. At the outset, and on the point you started with, I just want to speak about the continuing commitment to families to continue being engaged with improvement. Lots of families have come forward since the report and since the work has started, in particular the engagement work. That has led to an increase in complaints, as you'd expect, and that's part of the reason why there's a challenge with the complaints function, but, actually, that's a complaints process that wasn't functioning as effectively as it should do, and the interim chief executive has recognised that, in terms of one of your points about resources into complaints. But I do want to thank again all those families who are not just engaged in wanting an answer for what went wrong, potentially, with their care, but also want to make a more general improvement, because some of these families may have children again, but some of them also, in a very selfless way, just want to make sure they're part of improving the whole service so other families don't go through what they've gone through. And that is quite an altruistic thing to do and a difficult thing to do, given the experiences they're having to go through again. On your point about senior managers' accountability, at the outset, and again today, I made it clear and the panel are clear that it isn't their job to go and find people who are responsible, from the staff side. What they are also clear about - and they've had a joint meeting with the two regulators, the NMC, the Nursing and Midwifery Council, and the GMC, the General Medical Council - is that, if they do find issues in the clinical reviews that are undertaken that should be reported to professional or regulatory bodies for further investigation, then they will do so. But it's not their job to go looking for that. But, as they go through the reviews, if they find evidence of it, then they will make the referrals that are necessary. Obviously, if that happens, then they'll be reporting back publicly about what referrals have or haven't been made in terms of the numbers. On your point about staff levels, in terms of the minimum staff levels, they're working towards doing that. Because there has been recruitment into the unit at the doctor level. Some people have left. In terms of the leadership, there's a new medical director, who has been in post for about two months. There's a new clinical director in the service, who has been in post for less than a month. And, when it comes to the midwifery numbers, I can't give you an indication, because I think that that would be the wrong thing to do until the Birthrate Plus assessment is made. That will give us a proper understanding of how staffed up the unit is. Now, the health board - . Part of the challenge previously was - . The information provided announced their willingness to actively recruit to all of the vacancies. They're very clear about doing that now. They've done rather better on early recruitment. So, within the next few weeks, we'll have the Birthrate Plus assessment, and I'll make sure that the output of that is made available to Members generally. So, rather that me going on the fly today, I think, if you wait another few weeks, then everyone will have something that they can rely on in terms of the figures. On the 11 'make safe' recommendations made in the royal colleges' review, eight of the 11 have been at the stage where the independent panel say that they've been achieved; three are still a work in progress. They're, to a large extent, about staffing and about the ability to embed change. So, they recognise that, in each of those areas, progress has been made, but they want the reassurance that it's been there over a longer period of time before they say that they've been achieved, and I think that that's the right approach to take. I'll come back to one of those in particular that relates to another one of your questions. On the time frame for reviews, the panel themselves indicate that they expect those reviews to start next month - for the reviews to actually start. They're not giving, and I'm not giving, any kind of timeline for when those reviews end. They'll do them in batches, so they won't all get all held up to the last one being done. They'll be done in batches, and we have got to work with other royal colleges to provide independent staff to do them. Because it won't just be the college of obstetrics and gynaecology and the college of midwives that will have their members needing to be there - some of them, the care will be wider and we'll need to have other people involved in the reviews as well. And I think that it's important that they're done right, rather than done quickly. I understand that the Member and others will ask me to try and provide a time frame, but I think that it's the wrong thing to do. It's much more important that they're done properly, and that families, as I say, have the opportunity to be involved. In terms of the self-referral in, that's a self-referral for an assessment. It doesn't mean that everyone who has a concern will need to undergo a full clinical review. But I think that the assurance for members of the public who are concerned is that the panel will be involved in that assessment. So, it won't be the health board deciding for them whether they need a full review or not. The panel will be engaged within that as well. So, we'll have that independence from the panel about whether a full review or not is required, but they will have the opportunity to be supported in doing so. In terms of when the intervention will end, well, again, there'll be quarterly reports on the general improvements provided through the independent panel. I've committed to publishing those on the escalation status. You will know that there's a long-running process where we consider the escalation of every organisation. And it's when the organisation itself has made the requisite improvement that that status will change. So, some of this will be longer term, and that's the same about the cultural change that's highlighted in the report as well. I don't think that it'd be reasonable to expect all of that cultural change to have taken place. It is a work in progress. The ebb and flow you're describing is what we'd expect to see in any, not just public service, but any private sector business where you need to make a significant cultural change with your staff. So, that will need to carry on, not just in midwifery but in the medical service as well. It's not just a change at one point in time, but something that is actually within the culture of the organisation and expectations of staff of each other, and indeed the way that they treat and work with the public.
Welsh: Diolch am y sylwadau a'r cwestiynau. Byddaf yn ceisio ymdrin â chymaint ohonyn nhw ag y gallaf. Os caiff pethau eu hepgor, yna, yn amlwg, ar ddiwedd hyn, rwy'n gwybod y caf gyfle i fynd i'r pwyllgor, a bydd Aelodau, wrth gwrs, yn rhydd i, ac rwy'n siŵr y gwnant, gysylltu â mi. Ar y dechrau, ac o ran eich sylw dechreuol, fe hoffwn i siarad am yr ymrwymiad parhaus i deuluoedd y byddwn yn parhau i gadw llygad ar welliannau. Mae llawer o deuluoedd wedi dod ymlaen ers yr adroddiad ac ers i'r gwaith ddechrau, yn enwedig y gwaith ymgysylltu. Mae hynny wedi arwain at gynnydd yn nifer y cwynion, fel y byddech yn ei ddisgwyl, ac mae hynny'n rhan o'r rheswm pam mae her ynghylch y swyddogaeth gwyno, ond, mewn gwirionedd, mae honno'n broses gwyno nad oedd yn gweithredu mor effeithiol ag y dylai, ac mae'r prif weithredwr dros dro wedi cydnabod hynny, o ran un o'ch sylwadau am neilltuo adnoddau ar gyfer cwynion. Ond hoffwn ddiolch eto i bob un o'r teuluoedd hynny sydd nid yn unig eisiau ateb ynghylch yr hyn a aeth o'i le, o bosib, gyda'u gofal, ond sydd hefyd eisiau gweld gwelliant mwy cyffredinol, oherwydd efallai bydd rhai o'r teuluoedd hyn yn cael plant eto, ond mae rhai ohonyn nhw hefyd, mewn ffordd anhunanol iawn, dim ond eisiau gwneud yn siŵr eu bod yn rhan o wella'r gwasanaeth cyfan fel nad yw teuluoedd eraill yn mynd drwy'r hyn yr aethon nhw drwyddo. Ac mae hynny'n beth eithaf anhunanol i'w wneud a pheth anodd ei wneud, o ystyried y profiadau y mae'n rhaid iddyn nhw fynd trwyddyn nhw eto. Ynglŷn â'ch sylw am atebolrwydd uwch-reolwyr, ar y dechrau, ac eto heddiw, eglurais ac mae'r panel yn glir nad ei waith ef yw canfod y bobl sy'n gyfrifol, o ran y staff. Yr hyn y maen nhw hefyd yn glir yn ei gylch - ac maen nhw wedi cael cyfarfod ar y cyd â'r ddau reolydd, yr NMC, sef y Cyngor Nyrsio a Bydwreigiaeth, a'r GMC, sef y Cyngor Meddygol Cyffredinol - yw, os ydynt yn canfod materion yn yr adolygiadau clinigol a gyflawnir y dylid eu hadrodd i gyrff proffesiynol neu reoleiddiol i'w hymchwilio ymhellach, yna byddant yn gwneud hynny. Ond nid eu gwaith nhw yw mynd i chwilio am hynny. Ond, wrth iddyn nhw graffu ar yr adolygiadau, os deuant o hyd i dystiolaeth o hynny, byddan nhw'n atgyfeirio fel sy'n angenrheidiol. Yn amlwg, os bydd hynny'n digwydd, byddan nhw'n adrodd yn ôl i'r cyhoedd ynghylch pa atgyfeiriadau sydd wedi neu heb eu gwneud o ran y niferoedd. O ran eich sylw ynglŷn â lefelau staff, o ran yr isafswm lefelau staff, maen nhw'n gweithio tuag at wneud hynny. Oherwydd bod meddygon wedi eu recriwtio i'r uned. Mae rhai pobl wedi gadael. O ran yr arweinyddiaeth, mae cyfarwyddwr meddygol newydd, sydd yn ei swydd ers tua deufis. Mae cyfarwyddwr clinigol newydd yn y gwasanaeth, sydd yn y swydd ers llai na mis. Ac, o ran niferoedd y bydwragedd, alla i ddim rhoi syniad i chi, oherwydd fy mod yn credu nad dyna fyddai'r peth cywir i'w wneud nes cwblhau'r asesiad Birthrate Plus. Bydd hynny'n rhoi dealltwriaeth briodol inni o'r modd y caiff yr uned ei staffio. Nawr, mae'r bwrdd iechyd - . Rhan o'r her yn y gorffennol oedd - . Roedd yr wybodaeth a ddarparwyd yn datgan eu parodrwydd i fynd ati i recriwtio i'r holl swyddi gwag. Maen nhw'n glir iawn am wneud hynny nawr. Maen nhw wedi gwneud yn well o ran recriwtio'n gynnar. Felly, yn yr ychydig wythnosau nesaf, bydd gennym ni asesiad Birthrate Plus, a byddaf yn sicrhau bod canlyniad hwnnw ar gael i Aelodau yn gyffredinol. Felly, yn hytrach na fy mod i'n dweud rhywbeth byrbwyll heddiw, rwy'n credu, os arhoswch chi ychydig wythnosau, yna bydd gan bawb rywbeth y gallan nhw ddibynnu arno o ran y ffigurau. O ran yr 11 argymhelliad 'diogelu' a wnaed yn adolygiad y colegau brenhinol, mae wyth o'r 11 wedi cyrraedd y cam pan fo'r panel annibynnol yn dweud eu bod wedi'u cyflawni; mae tri yn dal i fod yn waith sydd ar y gweill. Maen nhw, i raddau helaeth, yn ymwneud â staffio ac â'r gallu i ymgorffori newid. Felly, maen nhw'n cydnabod, ym mhob un o'r meysydd hynny, bod cynnydd wedi'i wneud, ond maen arnyn nhw eisiau'r sicrwydd y gwnaed y cynnydd hwnnw dros gyfnod hwy o amser cyn iddyn nhw ddweud eu bod wedi cael eu cyflawni, ac rwy'n credu mai dyna'r ymagwedd gywir i'w choleddu. Dof yn ôl at un o'r rheini yn benodol sy'n ymwneud ag un arall o'ch cwestiynau. O ran yr amserlen ar gyfer adolygiadau, mae'r panel eu hunain yn nodi eu bod yn disgwyl i'r adolygiadau hynny ddechrau fis nesaf - i'r adolygiadau ddechrau mewn gwirionedd. Nid ydynt yn rhoi, ac nid wyf i'n rhoi, unrhyw fath o amserlen ar gyfer pryd bydd yr adolygiadau hynny'n gorffen. Byddant yn eu cwblhau mewn sypiau, fel na chaiff pob un ohonyn nhw eu dal yn ôl hyd nes caiff yr olaf ei gwblhau. Cânt eu gwneud mewn sypiau, ac mae'n rhaid i ni weithio gyda cholegau brenhinol eraill i ddarparu staff annibynnol i'w cwblhau nhw. Oherwydd nid aelodau'r coleg obstetreg a gynaecoleg a'r coleg bydwragedd yn unig fydd yn gorfod bod yn bresennol - rhai ohonyn nhw, bydd y gofal yn ehangach ac mae angen i ni gael pobl eraill i gymryd rhan yn yr adolygiadau hefyd. Ac rwy'n credu ei bod hi'n bwysig y cânt eu gwneud yn iawn, yn hytrach na'u gwneud yn gyflym. Rwy'n deall y bydd yr Aelod ac eraill yn gofyn i mi geisio darparu amserlen, ond rwy'n credu mai dyna'r peth anghywir i'w wneud. Mae'n llawer pwysicach y cânt eu gwneud yn iawn, a bod teuluoedd, fel y dywedais, yn cael y cyfle i gymryd rhan. O ran yr hunangyfeirio, hunangyfeirio ar gyfer asesiad yw hynny. Nid yw'n golygu y bydd angen i bawb sy'n pryderu gael adolygiad clinigol llawn. Ond rwy'n credu mai'r sicrwydd i aelodau'r cyhoedd sy'n pryderu yw y bydd y panel yn rhan o'r asesiad hwnnw. Felly, nid y bwrdd iechyd fydd yn penderfynu ar eu rhan pa un a oes angen adolygiad llawn neu beidio. Bydd y panel yn rhan o hynny hefyd. Felly, bydd gennym ni'r annibyniaeth honno ar y panel ynghylch a oes angen adolygiad llawn neu beidio, ond bydd cyfle iddyn nhw gael cymorth i wneud hynny. O ran pryd ddaw'r ymyriad i ben, wel, unwaith eto, bydd y panel annibynnol yn darparu adroddiadau chwarterol ar y gwelliannau cyffredinol. Rwyf wedi ymrwymo i gyhoeddi'r rhai am y statws uwchgyfeirio. Byddwch yn gwybod y bu proses ar waith ers tro lle'r ydym ni'n ystyried y cynnydd ym mhob sefydliad. A bydd y statws hwnnw'n newid pan fo'r sefydliad ei hun wedi gwneud y gwelliant angenrheidiol. Felly, bydd rhywfaint o hyn yn fwy hirdymor, a bydd yr un peth yn wir am y newid diwylliannol sy'n cael ei amlygu yn yr adroddiad hefyd. Nid wyf yn credu y byddai'n rhesymol disgwyl i'r holl newid diwylliannol hwnnw fod wedi digwydd. Mae'n waith sydd ar y gweill. Y llanw a thrai hwnnw yr ydych chi'n ei ddisgrifio yw'r hyn y byddem yn disgwyl ei weld mewn unrhyw, nid dim ond gwasanaeth cyhoeddus, ond unrhyw fusnes yn y sector preifat lle mae angen i chi wneud newid diwylliannol sylweddol gyda'ch staff. Felly, bydd angen i hynny barhau, nid ym maes bydwreigiaeth yn unig ond yn y gwasanaeth meddygol hefyd. Nid newid ar un adeg yn unig yw hyn, ond rhywbeth sydd mewn gwirionedd yn niwylliant y sefydliad a disgwyliadau staff o'i gilydd, ac yn wir y modd y maen nhw'n trin ac yn gweithio gyda'r cyhoedd.